Jamoat transporti sohasida tariflarning yangi turlari joriy etiladi

Prezident “Toshkent shahar jamoat transport tizimini yanada rivojlantirishga doir qo‘shimcha chora-tadbirlar to‘g‘risida”gi qarorni imzoladi.
Jamoat transporti yo‘nalishlarining yangi tarmog‘i joriy qilinishi munosabati bilan tariflarning ham yangi tabaqalashtirilgan turlari joriy etiladi.
Tabaqalashtirilgan tariflar yo‘nalish turi, metropolitenda qatnov masofasi va transport turidan kelib chiqqan holda shakllantiriladi (magistral va halqa yo‘nalishlari tarifi, bog‘lovchi yo‘nalish tarifi, yetkazib beruvchi yo‘nalish tarifi, masofaga bog‘langan metro tarifi, bir transportdan ikkinchi transportga o‘tish tarifi).
Yo‘lkira haqi to‘lanishi ustidan zamonaviy nazorat tizimini yaratish uchun:
maxsus kiyim, bodi kamera va planshetlarga ega yo‘nalish nazoratchisi lavozimi joriy etiladi va ularga yo‘lkira haqini to‘lamagan yo‘lovchilarga o‘rnatilgan tartibda jarima qo‘llash huquqi beriladi;
yo‘nalish nazoratchilari foydalanadigan dasturlar Ichki ishlar vazirligining tegishli dasturlariga integratsiya qilinadi va normativ-huquqiy hujjatlariga zarur o‘zgartirishlar kiritiladi.
Jamoat transporti tashuvchilarini ularga biriktirilgan yo‘nalishlarda haqiqiy bajarilgan ish hajmlari (bosilgan masofa va tashilgan yo‘lovchilar soni) hamda sifat ko‘rsatkichlarini inobatga olgan holda moliyalashtirishning yangi tizimi (Pool system) joriy etiladi.
Moliyalashtirishning yangi tizimi (Pool system) manbai etib yo‘lovchi tashishdan olingan daromadlar, mahalliy budjet parametrlarida cheklangan tariflar asosida yo‘lovchilar tashishdan ko‘riladigan zararlarini qoplash hamda shahar yo‘lovchi transportida bepul yurish huquqiga ega bo‘lgan yo‘lovchilarni tashish uchun ajratiladigan mablag‘lar hisoblanadi.
Yo‘lovchi tashishdan olinadigan daromadlar va mahalliy budjet parametrlarida jamoat transporti uchun ko‘zda tutilgan barcha mablag‘lar Transport vazirligining Toshkent shahar transport boshqarmasida jamlanadi hamda tashuvchilar bilan hisob-kitoblar amalga oshiriladi.
Moliyalashtirishning yangi tizimida har bir yo‘nalishning shartnomaviy qiymati hisob-kitoblar asosida aniqlanib, xizmat ko‘rsatishning sifat ko‘rsatkichlari belgilanadi.
Ushbu tizimda har bir yo‘nalish elektron tender savdolari orqali savdoga chiqarilib, eng yaxshi taklif bergan tashuvchi bilan transport sohasini boshqarishga vakolatli bo‘lgan davlat organi o‘rtasida shartnoma tuziladi. Shartnoma talablari bajarilganda vakolatli organ tomonidan tashuvchilar faoliyati har oy yakuni bilan moliyalashtirilib boriladi.